Pokyny na prihlásenie žiaka na maturitnú skúšku v šk. roku 2018/2019

Povinné maturitné predmety na strednej priemyselnej škole sú:

1. slovenský jazyk a literatúra
2. anglický (alebo nemecký ) jazyk, úroveň **B1** (alebo **B2**, t.j. vyššia úroveň)
3. teoretická časť odbornej zložky
4. praktická časť odbornej zložky

Podľa par. 75 a 89 zákona 245/2008 Z. z. o výchove a vzdelávaní, platia pre prihlasovanie na MS nasledujúce pokyny:

1. Žiak posledného ročníka príslušného študijného odboru v strednej škole **do 30. septembra 2018** písomne oznámi triednemu učiteľovi **predmety a ich úroveň**, ktoré si na maturitnú skúšku zvolil. Žiak so zdravotným znevýhodnením oznámi aj spôsob vykonania maturitnej skúšky.

*Poznámka: Slovenský jazyk a literatúra, teoretická časť odbornej zložky, praktická časť odbornej zložky a matematika sa vykonávajú bez udania úrovne.*

2. Žiak **môže dobrovoľne** konať maturitnú skúšku aj z ďalších predmetov (napr. **matematika, ďalší cudzí jazyk**). Vykonaním dobrovoľnej maturitnej skúšky sa rozumie aj absolvovanie len externej časti maturitnej skúšky (EČ) alebo len internej časti maturitnej skúšky (IČ). V riadnom skúšobnom období môže žiak dobrovoľne konať maturitnú skúšku najviac z dvoch predmetov. Ak sa žiak zúčastní externej časti z dobrovoľného predmetu a bude neúspešný, t. j. získa 33 % a menej, tento výsledok neovplyvní úspešnosť maturitnej skúšky a na vysvedčení sa neuvádza (par. 86, ods. 7 šk. zákona a par. 15, ods. 10 vyhl. 318/2008).

Žiak posledného ročníka príslušného študijného odboru v strednej škole, ktorý **dobrovoľne** koná maturitnú skúšku z ďalšieho predmetu, **do 30. septembra 2018** písomne oznámi triednemu učiteľovi predmet, ktorý si na skúšku zvolil a ktoré časti maturitnej skúšky chce z tohto predmetu absolvovať (všetky časti, alebo len EČ, alebo len IČ). Pri dobrovoľnom cudzom jazyku je možné konať len ústnu formu internej časti. Žiak so zdravotným znevýhodnením oznámi aj spôsob vykonania maturitnej skúšky.

3. Zmenu predmetov alebo zmenu spôsobov vykonania maturitnej skúšky alebo dodatočné prihlásenie žiak písomne oznámi triednemu učiteľovi najneskôr do 15. októbra 2018; riaditeľ školy môže v osobitných prípadoch, najmä ak ide o dlhodobý pobyt v zahraničí, zdravotný stav, povoliť iný termín, najneskôr do 31. januára 2019.

# Úpravy maturitnej skúšky pre žiakov so zdravotným znevýhodnením

Podľa par. 14 vyhlášky MŠ SR 318/2008 o ukončovaní štúdia na stredných školách môže podľa upravených podmienok maturovať žiak so zdravotným znevýhodnením v triede strednej školy vzdelávaný podľa individuálneho vzdelávacieho programu spolu s ostatnými žiakmi.

Žiak so zdravotným znevýhodnením musí **požiadať o úpravu maturitnej skúšky**.Žiadosť, ktorú podáva uchádzač riaditeľke školy, **je prílohou prihlášky na maturitnú skúšku**.

Žiadosť obsahuje:

* 1. osobné údaje uchádzača,
  2. skupinu, do ktorej chce byť uchádzač zaradený,
  3. odborný lekársky posudok, ktorý obsahuje presnú diagnózu a z nej vyplývajúce funkčné dôsledky – posudok sa nevyžaduje u uchádzačov s vývinovými poruchami učenia,
  4. aktuálny odborný posudok špeciálneho pedagóga a psychológa.

Odborný posudok pre uchádzača s vývinovými poruchami učenia má najviac dvojročnú platnosť. Odborný posudok vyhotovuje ten, kto má vo svojej odbornej starostlivosti žiaka so zdravotným znevýhodnením.

24.8.2018

Ing. Sedláčková